ঘনিষ্ঠমহলে বৃহস্পতিবার সকালেই আক্ষেপ করেছেন আব্দুল মান্নান, ‘‘ডাক্তার তো পুরো অসহযোগিতার লাইন নিয়ে নিয়েছে! কী যে করি!’’ খানিক ‘কঠোর’ হবেন বলেও ভেবেছিলেন। মান্নানের এক অনুগামীর কথায়, ‘‘যেভাবে উনি প্রতিটি বিষয়ে অসহযোগিতা করছেন, তাতে তো বিরোধী দলনেতা হিসাবে দাদাকে কঠোর ব্যবস্থা নিতেই হবে!’’
তখনও জানা ছিল না, এদিন দুপুরেই মানস ভুঁইয়ার ‘মানভঞ্জনে’র বন্দোবস্ত করবেন সেই মান্নান!
অর্থাৎ, প্রবীণ কংগ্রেসি নেতার ‘অসহযোগ আন্দোলনে’ কাজ হয়েছে। 
তবে শেষমেশ ‘মান’ ভাঙল কি না, তা বোঝা গেল না দিনের শেষেও। কংগ্রেস পরিষদীয় দলের ঘরের একটি নির্দিষ্ট চেয়ারে মানসের বসা নিয়েই বিতর্ক। কিন্তু যে চেয়ার নিয়ে বিতর্ক, তাতে সারাদিনে একবারও বসলেন না মানস। বরং চেয়ারের পাশের সোফায় সারাদিন কাটালেন। 
নাটকীয় দৃশ্য তৈরি হয়েছিল এদিনই। বেলা দেড়টার কিছু আগে বিধানসভার প্রথমার্ধ শেষের পর দেখা যায়, পাশে একটি বই রেখে সোফায় গা এলিয়ে বসেছেন মানস। তখনই কাছে এসে ‘ডাক্তার’কে প্রায় দু’হাত ধরে বিরোধী দলনেতা মান্নান বলেন, ‘‘তুই তোর চেয়ারে বোস।’’ মানস পাল্টা প্রশ্ন করেন, ‘‘কোথায় আমার চেয়ার?’’ মান্নান ‘বিতর্কিত’ চেয়ারটি দেখান। কিন্তু মানস পাল্টা বলেন, ‘‘ওটা তো আমার নয়! ওখানে অন্য কারও নাম ছিল!’’ 
প্রসঙ্গত, বুধবার ওই চেয়ারের সামনের টেবিলে একটি নেমপ্লেট ছিল। সেখানে লেখা ছিল কংগ্রেসের ‘ডেপুটি লিডার’ নেপাল মাহাতোর নাম। বিতর্ক আঁচ করেই সেই চেয়ারে বুধবার একবারও বসেননি নেপাল। এদিন সকাল থেকে অবশ্য সেই ‘নেমপ্লেট’ আর দেখা যায়নি টেবিলে। 
মান্নানের সঙ্গে কথা বলতে গিয়ে সেই প্রসঙ্গও তোলেন মানস। উত্তেজিত হয়ে তিনি মান্নানকে বলেন, ‘‘কে এই কাণ্ড ঘটিয়েছে? অপরাধী কে?’’ জবাবে মান্নান বলেন, ‘‘বিরোধী দলনেতা হিসাবে সব দায় আমার!’’ মানস বলে ওঠেন, ‘‘তুই নয়! আমি জানতে চাই অপরাধী কে?’’ 
তবে ওই কথোপকথন আর বেশি দূর গড়ায়নি। মানস সম্ভবত বুঝে যান, তাঁর ঈপ্সিত লক্ষ্য পূরণ হয়ে গিয়েছে। অতঃপর সোফা ছেড়ে উঠে মানস মান্নানকে বলতে থাকেন, ‘‘আরে চল! তোর বক্তৃতা আমি শুনব।’’ দু’জনে একসঙ্গে যান বিরোধী দলনেতার ঘরে। মান্নানের জন্য নির্দিষ্ট চেয়ারের পাশের চেয়ারে বসেন মানস। বিরোধীদের প্রাপ্য কমিটিগুলি নিয়ে একান্তে কথাও বলেন দু’জনে। কিন্তু তাতেও কি বরফ গলেছে? সন্দিহান কংগ্রেসিরাই। ঘটনাক্রমের উপর নজর রাখছে শাসক তৃণমূলও। নজর রাখছেন মুখ্যমন্ত্রী মমতা বন্দ্যোপাধ্যায় স্বয়ং। 
তবে ঘনিষ্ঠদের একাধিকবার মান্নান জানিয়েছেন, তিনি মানসের ‘অসম্মান’ হওয়ার মতো কোনও কাজ করবেন না। মান্নান-অনুগামীদের মতে, শুধু কথার কথা নয়, তাঁর কাজের মধ্য দিয়েও এদিন তা স্পষ্ট করেছেন বিরোধী দলনেতা। মান্নানের এক ঘনিষ্ঠের কথায়, ‘‘উনি বিরোধী দলনেতা। সকলকে সঙ্গে নিয়ে চলতে চান। মান্নান’দা চান না, দলের অন্দরে কেউ তাঁর বিরুদ্ধে প্রকাশ্যে কোনও মন্তব্য করার সুযোগ পেয়ে যাক। সে কারণেই সব কিছু দূরে সরিয়ে মানসকে যোগ্য সম্মান দিতে চাইছেন।’’ তবে কংগ্রেস সূত্রের খবর, মান্নান না-চাইলেও কংগ্রেসের একটি বড় অংশ মানসকে অসম্মানিত করার চেষ্টা করছেন। কংগ্রেসের ওই অংশের বক্তব্য, প্রদেশ সভাপতি থাকার সময় অনেককে চটিয়েছিলেন মানস। তাঁরা এখন সুযোগ পেয়ে ‘শোধ’ নিতে চান। ঝোপ বুঝে মানসও ‘অসহযোগিতা’র লাইন নিয়ে নিয়েছেন। 
তিনি কি ‘অসহযোগ আন্দোলন’ শুরু করেছেন?
প্রশ্ন করায় এদিন ‘অসহযোগ আন্দোলনে’র জনক মোহনদাস কর্মচন্দ গাঁধীর ঢঙেই ‘বিনম্র’ মানস বলেছেন, ‘‘কখনওই নয়! আমি অসহযোগিতা করব কেন? আমারই পরিষদীয় দলের সঙ্গে অসহযোগিতা করার মতো নেতিবাচক রাজনীতি আমি করি না। দল আমার কাছে যে কাজ চেয়েছে, আমি তা-ই করেছি। যে কাজ দেবে, তাই করব। একটা ভুল বোঝাবুঝি তৈরির চেষ্টা চলছে। কিন্তু আমি তা হতে দেব না। নতুন বিধায়কদের যে যা জানতে এসেছেন, আমি জানিয়েছি। ভবিষ্যতেও আমার অভিজ্ঞতা থেকে তাঁদের সাহায্য করতে আমি প্রস্তুত।’’ 
কিন্তু তিনি কি ইদানীং কংগ্রেস পরিষদীয় দলের থেকে একটু আলাদা হয়েই থাকছেন না? 
বঙ্গ কংগ্রেসের ‘নব্য গাঁধী’র জবাব, ‘‘আমি নাচানাচি করতে পারব না! পরিষদীয় দলের সদস্য হিসাবে তা আমার কাজও নয়। আমি বিতর্ক করতে পারি। বিধানসভার সদস্য হিসাবে সেটাই আমার কর্তব্য। আমাকে বলতে বলা হয়েছে বাজেট বিতর্কে। আমিই তো বিতর্ক শুরু করব!’’ কিন্তু বিরোধী দলনেতা মান্নানের সঙ্গে তাঁর সম্পর্ক তো ক্রমশ ‘শীতলতর’ হচ্ছে! মানস আবার ‘নব্য গাঁধী’— ‘‘একেবারেই নয়! আমাদের দীর্ঘদিনের বন্ধুত্বের সম্পর্ক। আমার দলের ৪৪ জন বিধায়কের অধিকাংশই আমার জুনিয়র। তবে কিছু লোক এমন কিছু ব্যবহার করছে, যার কোনও কারণ নেই। তবে সে সব নিয়েও আমার কোনও বক্তব্য নেই!’’
প্রসঙ্গত, বিরোধী দলনেতার পদ নিয়েই মান্নান-মানস বিরোধের সূত্রপাত। এআইসিসি’র হস্তক্ষেপে মান্নান বিরোধী দলনেতা হওয়ার পর সেই বিরোধ মেটা তো দূরস্থান, বরং প্রতিদিনই কিছু না কিছু ঘটনায় তা আরও নাটকীয় মোড় দিচ্ছে। ‘দ্বন্দ্ব’ মেটাতে একান্তে মানসের সঙ্গে বৈঠকও করেছিলেন মান্নান। সেখানে একে অপরের দিকে সহযোগিতার হাত বাড়িয়ে দেওয়ার আশ্বাস দিয়েছিলেন। কিন্তু ভবি ভুলছে কই! 
কংগ্রেসের অন্দরে যখন মানসকে নিয়ে বিতর্ক, তখন বিধানসভায় বক্তৃতা করতে গিয়ে এদিন মুখ্যমন্ত্রী মমতা সবংয়ের বিধায়ককে ‘মানসদা’ বলে সম্বোধন করে বসেছেন! দ্রব্যমূল্য বৃদ্ধি প্রসঙ্গে বলতে গিয়ে মমতা বলেন, ‘‘মানসদা, আপনি তো সবই জানেন।’’ অথচ ভোটের প্রচারে সবংয়ে গিয়ে মানসকে ‘সবংবাবু’ বলে তীব্র কটাক্ষ করেছিলেন মুখ্যমন্ত্রী। ঘটনাচক্রে, মমতার অধীনস্থ পুলিশই মানসের বিরুদ্ধে খুনের মামলা রুজু করেছে। যে মামলায় জেলা আদালতে আগাম জামিনের আবেদনও খারিজ হয়েছে মানসের। তা নিয়ে এদিনও তাঁকে কটাক্ষ শুনতে হয়েছে শাসকশিবিরের। সেই মামলার অগ্রগতি কী? নিরুত্তর থেকেছেন মানস।  
দিনের শেষে ফেরার পথে গাড়িতে ওঠার সময় জানতে চাওয়া হল, ‘বিতর্কিত’ চেয়ারে কি আর বসবেন না? প্রথমবার জবাব এড়িয়ে গেলেন মানস। আবার একই প্রশ্নই করা হলে শান্ত গলায় জবাব এল, ‘‘কাল (শুক্রবার) তো আসছি।’’ অর্থাৎ, নাটকীয় পরিস্থিতির জল্পনা জিইয়েই রাখলেন তিনি। আশ্চর্য নয়। কারণ, বুধবার বিধানসভার কার্যবিবরণী সভায় যেতে বলায় সটান মান্নানের মুখের উপর ‘না’ বলেছিলেন মানস। থুড়ি, ‘অসহযোগ আন্দোলনকারী’। থুড়ি-থুড়ি, ‘বঙ্গের রঙ্গে নব্য গাঁধী’।